**OBRAZLOŽENJE**

**I. Pravna osnova**

 Zakonom o zaštiti od požara ("Narodne novine" broj 92/10 i 114/22) utvrđeno je da su jedinice lokalne samouprave dužne provoditi mjere zaštite od požara utvrđene tim zakonom, kao i odredbama podzakonskih propisa, planovima i procjenama ugroženosti od požara, odlukama jedinica lokalne samouprave i drugim općim aktima iz područja zaštite od požara. Člankom 15. stavkom 2. Zakona o zaštiti od požara propisana je obveza jedinice lokalne samouprave da za svoje područje donese odluku o planu, programu i načinu upoznavanja s opasnostima od požara.

 Sukladno odredbi članka 46. Statuta grada Rijeke („Službene novine Primorsko-goranske županije” broj 24/09, 11/10 i 5/13 i „Službene novine Grada Rijeke” broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke donosi odluke i druge opće akte kojima se uređuju pitanja iz samoupravnog djelokruga Grada Rijeke.

**II. Obrazloženje prijedloga Odluke**

 Obzirom na gore navedeno, Grad Rijeka je u suradnji s relevantnim dionicima – Javna vatrogasna postrojba Grada Rijeke i Gradska vatrogasna zajednica Rijeka, izradio Nacrt prijedloga Odluke o planu, programu i načinu upoznavanja stanovništva s opasnostima od požara na području grada Rijeke (u daljnjem tekstu: Nacrt prijedloga Odluke).

 Nacrt prijedloga Odluke izrađen je na temelju postojeće prakse u području upoznavanja stanovništva s opasnostima od požara na području grada Rijeke, a u skladu s pozitivnim propisima zaštite od požara i civilne zaštite kao i važećim planskim dokumentima zaštite od požara i civilne zaštite za područje grada Rijeke. Zakonom o sustavu civilne zaštite (“Narodne novine” broj 82/15, 118/18, 31/20, 20/21 i 114/22) i to člankom 48. stavkom 1. podstavkom 2. i 3. propisane su preventivne aktivnosti u sustavu civilne zaštite koje obuhvaćaju jačanje svijesti građana, ranjivih i posebnih ciljanih društvenih skupina o opasnostima i mjerama za zaštitu te korištenje broja 112, kao i odgoj i obrazovanje djece o specifičnim sadržajima na temelju postojećih ili posebnih programa.

 Predloženi Nacrt Odluke objedinjuje plan, program i način upoznavanja stanovništva s opasnostima od požara na području grada Rijeke U nastavku ovoga materijala daje se obrazloženje po pojedinim člancima Nacrta prijedloga Odluke o planu, programu i načinu upoznavanja stanovništva s opasnostima od požara na području grada Rijeke.

 Članak 1. definira predmet Odluke i to: plan, program i način upoznavanja stanovništva s opasnostima od požara na području grada Rijeke.

 Člankom 2. definirani su ciljevi Odluke i to kako slijedi: podizanje svijesti o opasnostima od požara među stanovništvom grada Rijeke, upoznavanje stanovništva s preventivnim mjerama zaštite od požara, usvajanje pravilnog načina ponašanja u slučaju nastanka požara, olakšavanje spašavanja ljudi i imovine u slučaju požara te smanjenje broja požara, broja stradalih osoba i materijalne štete u požaru.

 Člankom 3. definiran je sadržaj Plana upoznavanja stanovništva s opasnostima od požara na području grada Rijeke i isti obuhvaća edukativne i informativne aktivnosti kako slijedi: predavanja, radionice i pokazne vježbe; informativne kampanje; vježbe evakuacije; te korištenje internetske stranice i društvenih mreža.

 Članak 4. utvrđuje Program upoznavanja stanovništva s opasnostima od požara na području grada Rijeke koji razrađuje provedbu edukativnih i informativnih aktivnosti Plana iz članka 3. Odluke. Predmetni članak utvrđuje kako će se predavanja, radionice i pokazne vježbe održavati u školama, mjesnim odborima, drugim javnim ustanovama i javnim prostorima i ista predviđaju sljedeća područja:

* razumijevanje požara - uzroci požara, fizika i kemija požara, vrste požara, područja s povećanom opasnošću od nastanka požara,
* prevencija požara - sigurnosne mjere u domu, sigurnosne mjere na radnom mjestu, pravilno rukovanje zapaljivim materijalima,
* pravilno postupanje u slučaju požara - prva reakcija na požar, kako koristiti vatrogasni aparat, evakuacija i sigurnosne procedure,
* korištenje vatrogasnih aparata - praktična demonstracija upotrebe vatrogasnih aparata, vježba gašenja kontroliranog požara.

U nastavku je utvrđeno kako će se: informativne kampanje provoditi putem medija, plakata, brošura i drugih informativnih materijala; vježbe evakuacije organizirati u vrtićima, školama, stambenim i drugim objektima; te mrežne stranice Grada Rijeke i društvene mreže Grada Rijeke koristiti za potrebe edukacije i informiranja stanovništva o prevenciji od požara.

Članak 5. određuje kako će se aktivnosti Programa iz članka 4. Odluke provoditi u skladu sa važećim planskim dokumentima zaštite od požara i civilne zaštite za područje grada Rijeke.

Članak 6. određuje da će se u slučaju neposredne opasnosti od požara za stanovništvo, poduzeti mjere i radnje s ciljem pravodobnog i efikasnog obavješćivanja, a s konačnim ciljem primjene mjera samozaštite i evakuacije.

 Stanovništvo će se upozoriti na neposrednu opasnost od požara putem Centra 112 Rijeka - Sustav za rano upozoravanje i upravljanje krizama – SRUUK i aktiviranjem vatrogasnih sirena za obavješćivanje stanovništva, znakovima za uzbunjivanje te sirena koje su praćene govorom, gdje to tehničke mogućnosti dopuštaju, koji obavještava o vrsti opasnosti i potrebnim akcijama stanovništva, dok se obavijesti stanovništvu putem medija u slučaju požara mogu dati putem lokalnih radio i televizijskih postaja, mrežnih stranica Grada Rijeke, Gradske vatrogasne zajednice Rijeka, Javne vatrogasne postrojbe Grada Rijeke, te na druge prikladne načine.

 U slučaju potrebe za evakuacijom iz ugroženog područja izdat će se naredba o provođenju evakuacije stanovništva i obavijest o tome dostavit će se putem Sustava za rano upozoravanje i upravljanje krizama - SRUUK. Evakuacija će se provesti sukladno odredbama Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22) i važećim planskim dokumentima sustava civilne zaštite Grada Rijeke.

 Člankom 7. određuju se nositelji provedbe mjera i aktivnosti iz Odluke i to su: Gradska vatrogasna zajednica Rijeka, Javna vatrogasna postrojba Grada Rijeke i Grad Rijeka - upravni odjel nadležan za poslove zaštite od požara, vatrogastvo i civilne zaštite.

Nadalje, predmetni članak predviđa kako će se obavijesti o aktualnostima i aktivnostima vezanim uz zaštitu od požara i civilne zaštite koje se provode sukladno Odluci objavljivati na oglasnim pločama mjesnih odbora i web stranici Grada Rijeke.

 Člankom 8. se propisuje stupanje na snagu predložene Odluke.

**III. Financijski učinak**

Za provođenje ovoga akta sredstva su osigurana u Proračunu Grada Rijeke za 2024. godinu, razdjel 107 Upravni odjel za zdravstvo, socijalnu zaštitu i unapređenje kvalitete života, Program 1267, Zaštita i spašavanje.

**IV. Javno savjetovanje**

Kako se temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) propisuje obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana, predviđeno je provođenje javnog savjetovanja za Nacrt prijedloga Odluke o planu, programu i načinu upoznavanja stanovništva s opasnošću o požarima na području grada Rijeke, a što je u skladu s Planom savjetovanja s javnošću u 2024. godini.

 Obzirom na navedeno, Nacrt prijedloga Odluke o planu, programu i načinu upoznavanja stanovništva s opasnošću o požarima na području grada Rijeke, objavit će se na web stranici Grada Rijeke [www.rijeka.hr](http://www.rijeka.hr), radi provedbe savjetovanja sa zainteresiranom javnošću u trajanju od 30 dana. Svrha javnog savjetovanja je dobivanje povratnih informacija od zainteresirane javnosti u svezi predložene Odluke o planu, programu i načinu upoznavanja stanovništva s opasnostima od požara na području grada Rijeke.